പാഠം 4
സർക്കാർ ഉദ്യോഗസ്ഥൻ യേശുവിന്റെ മുമ്പിൽ മുട്ടുകുത്തുന്നു
അധ്യാപക മാർഗ്ഗദർശി  ·  നോക്കൂ, കേൾക്കൂ, ജീവിക്കൂ – പുസ്തകം 7: യേശു കർത്താവും രക്ഷകനും
	ലക്ഷ്യം
	ഒരു സർക്കാർ ഉദ്യോഗസ്ഥന്റെ മകനെ യേശു സൗഖ്യമാക്കുന്നത് കണ്ടപ്പോൾ ആളുകൾ യേശുവിൽ വിശ്വസിച്ചുവെന്ന് കുട്ടികൾക്കു കാണിച്ചുകൊടുക്കുക.

	തിരുവെഴുത്ത് വായന
	യോഹന്നാൻ 4:46-53

	മനഃപാഠ വാക്യം
	യോഹന്നാൻ 1:3
സകലവും അവൻ മുഖാന്തരം ഉളവായി; ഉളവായതൊന്നും അവനെ കൂടാതെ ഉളവായതല്ല.



പാഠം അവതരിപ്പിക്കൽ
തുടക്കം
ആരെങ്കിലും രോഗിയാകുമ്പോൾ ആളുകൾ സഹായം തേടി എവിടെയാണ് പോകുന്നത്? ക്ലാസ്സിനു പ്രതികരിക്കാൻ സമയം കൊടുക്കുക.
പാഠത്തിലെ പ്രധാന ആശയങ്ങൾ
1.	പ്രമുഖനായ ഒരു മനുഷ്യൻ ഒരിക്കൽ യേശുവിന്റെ അടുക്കൽ വന്നു. അവന്റെ മകൻ മരിക്കാറായിരുന്നു; അവൻ സഹായത്തിനായി നിരാശനായിരുന്നു. അവൻ സർക്കാർ ഉദ്യോഗസ്ഥനായിരുന്നതിനാൽ ഒരുപക്ഷേ ധനികനായിരുന്നിരിക്കാം; അതുകൊണ്ട് അവൻ മറ്റു വൈദ്യന്മാരെ ഇതിനകം പരീക്ഷിച്ചിരിക്കണം. അവൻ യേശുവിനെക്കുറിച്ചു കേട്ടിരുന്നു, അവനെ കണ്ടെത്താൻ വളരെ ദൂരം വന്നു (4:46-47).
2.	ചിത്രം 4 കാണിക്കുക. ഉദ്യോഗസ്ഥൻ തന്റെ വീട്ടിൽ വന്ന് മകനെ സൗഖ്യമാക്കണമെന്ന് യേശുവിനോട് അപേക്ഷിച്ചു. യേശു പോകാൻ വിസമ്മതിച്ചു! ആ മനുഷ്യൻ ചോദിച്ചതിനെക്കാൾ വലിയ ഒരു അത്ഭുതം ചെയ്യാൻ അവൻ ആഗ്രഹിച്ചു. സൗഖ്യമാക്കാൻ തനിക്ക് ആ ബാലന്റെ അടുത്തു പോകേണ്ടതില്ല എന്ന് യേശു ഉദ്യോഗസ്ഥനു കാണിച്ചുകൊടുക്കും (4:47-50a).
3.	തന്റെ മകൻ ജീവിക്കും എന്ന് യേശു പറഞ്ഞപ്പോൾ ആ പ്രമുഖ ഉദ്യോഗസ്ഥൻ അതു വിശ്വസിച്ചു. അതുകൊണ്ട് അവൻ വീട്ടിലേക്കു പോയി. വീട്ടിലെത്താൻ കുറച്ചു ദൂരം ബാക്കിയുള്ളപ്പോൾ അവന്റെ വേലക്കാർ സദ്വാർത്തയുമായി അവനെ കണ്ടുമുട്ടി (4:50b-51).
4.	“നിന്റെ മകൻ ജീവിക്കും” എന്ന് യേശു പറഞ്ഞ അതേ നിമിഷത്തിൽത്തന്നെ അവൻ സുഖം പ്രാപിക്കാൻ തുടങ്ങിയെന്ന് അവൻ മനസ്സിലാക്കി. അതുകൊണ്ട് യേശു ദൈവപുത്രനാണെന്ന് ഉദ്യോഗസ്ഥനും അവന്റെ കുടുംബം മുഴുവനും വിശ്വസിച്ചു (4:52-53).
കഥയോടുള്ള നമ്മുടെ പ്രതികരണം
1987 ൽ തെക്കൻ സുഡാനിലെ അക്കോട്ട് പ്രദേശത്ത് മാരകമായ ഒരു രോഗം പൊട്ടിപ്പുറപ്പെട്ടു. ഡോക്ടർമാരോ ഒരു തരത്തിലുള്ള വൈദ്യസഹായമോ ലഭ്യമല്ലാതിരുന്നതിനാൽ രോഗം ഒരിക്കലും തിരിച്ചറിയപ്പെട്ടില്ല. നൂറുകണക്കിനാളുകൾ മരിച്ചു. എന്നാൽ ക്രിസ്ത്യാനികൾ പ്രാർത്ഥിച്ച ഒരു രോഗിയും മരിച്ചില്ല, ക്രിസ്ത്യൻ വളപ്പുകളിൽ ഒരു ശവക്കുഴിയും ഉണ്ടായില്ല. ഈ സൗഖ്യങ്ങൾ ദൈവത്തിന്റെ ശക്തിക്ക് വലിയ സാക്ഷ്യമായിത്തീർന്നു; സഭ അത്ഭുതകരമായി വളർന്നു.
മനഃപാഠ വാക്യം ഹൃദിസ്ഥമാക്കൽ

